รัฐบาลไทย-ข่าวทำเนียบรัฐบาล-นายกรัฐมนตรี ผนึกกำลังถกแผนแก้ปัญหายาเสพติดเร่งด่วน พร้อมเป็นประธานเผาทำลายยาเสพติดของกลางกว่า ๒๕ ตัน
วันอาทิตย์ที่ 17 กันยายน 2566
17/09/2566
นายกรัฐมนตรี ผนึกกําลังถกแผนแก้ปัญหายาเสพติดเร่งด่วน พร้อมเป็นประธานเผาทําลายยาเสพติดของกลางกว่า ๒๕ ตัน
นายกรัฐมนตรี ผนึกกําลังถกแผนแก้ปัญหายาเสพติดเร่งด่วน พร้อมเป็นประธานเผาทําลายยาเสพติดของกลางกว่า ๒๕ ตัน
ในวันอาทิตย์ที่ ๑๗ กันยายน ๒๕๖๖ เวลา ๑๓.๓๐ น. ณ นิคมอุตสาหกรรมบางปู จังหวัดสมุทรปราการ นายเศรษฐา ทวีสิน นายกรัฐมนตรีเป็นประธานการประชุมขับเคลื่อนการป้องกัน ปราบปราม และแก้ไขปัญหายาเสพติด โดยมี นายอนุทิน ชาญวีรกุล รองนายกรัฐมนตรีและรัฐมนตรีว่าการกระทรวงมหาดไทย พ.ต.อ.ทวี สอดส่อง รัฐมนตรีว่าการกระทรวงยุติธรรม นพ.ชลน่าน ศรีแก้ว รัฐมนตรีว่าการกระทรวงสาธารณสุข นายพรหมมินทร์ เลิศสุริย์เดช เลขาธิการนายกรัฐมนตรี นางพงษ์สวาท นีละโยธิน ปลัดกระทรวงยุติธรรม นายวิชัย ไชยมงคล เลขาธิการ ป.ป.ส. พล.ต.อ.ดํารงศักดิ์ กิตติประภัสร์ ผู้บัญชาการตํารวจแห่งชาติและหัวหน้าหน่วยราชการจากกระทรวงแรงงาน กระทรวงศึกษาธิการ กระทรวงอุตสาหกรรม ร่วมประชุม
นายกรัฐมนตรีได้เน้นย้ํานโยบายรัฐบาลให้หน่วยงานราชการบูรณาการและเป็นเสาหลักในการแก้ไขปัญหายาเสพติดตามประมวลกฎหมายยาเสพติด ร่วมกับการปราบปรามผู้มีอิทธิพล โดยยึดหลักการ “เปลี่ยนผู้เสพเป็นผู้ป่วย” ต้องดําเนินการอย่างจริงจังและเป็นระบบ ในขณะที่ผู้ค้าต้องปราบปรามอย่างเข้มข้น และยึดทรัพย์ พร้อมถกแผน ๓ ระยะ เพื่อลดปัญหายาเสพติดในสังคม และให้ประเทศไทยกลับมามีสถาบันครอบครัว ที่เข้มแข็ง โดยให้ผู้ว่าราชการจังหวัดเป็นเจ้าภาพหลักในการแก้ไขปัญหายาเสพติดในพื้นที่อย่างจริงจัง มีการกําหนดเป้าหมายและตัวชี้วัดที่วัดผลได้
จากนั้นในเวลา ๑๔.๓๐ น. ณ บริษัท อัคคีปราการ จํากัด นายเศรษฐา ทวีสิน นายกรัฐมนตรี ได้เป็นประธาน ในพิธีเผาทําลายยาเสพติดของกลาง โดยมีคณะรัฐมนตรี หัวหน้าส่วนราชการ จากการประชุมขับเคลื่อนการป้องกัน ปราบปราม และแก้ไขปัญหายาเสพติด ร่วมในพิธี พร้อมด้วยนายศุภมิตร ชิณศรี ผู้ว่าราชการจังหวัดสมุทรปราการ ผู้แทนจากกระทรวงอุตสาหกรรม ประชาชน จากหมู่บ้าน/ชุมชนกองทุนแม่ของแผ่นดิน เข้าร่วมกว่า ๒๐๐ ราย ร่วมเป็นสักขีพยานในการเผาทําลายยาเสพติดครั้งนี้ โดยเป็นการทําลายของกลางยาเสพติดของกลางจากคดียาเสพติดจํานวน ๑๐๐ คดี เป็น ยาบ้า ๑๒,๕๒๒ กิโลกรัม ไอซ์ ๑๑,๖๕๖ กิโลกรัม เฮโรอีน ๔๑๘ กิโลกรัม ฝิ่น ๑๗๙ กิโลกรัม คีตามีน ๗๐๔ กิโลกรัม และสารเสพติดอื่น ๆ น้ําหนักรวม ๒๕,๕๑๗ กิโลกรัม ซึ่งทําลายโดยการเผาไหม้ด้วยระบบเตาเผาอุณหภูมิสูง ๒ ชุด เผาไหม้ที่ ๘๐๐- ๑,๒๐๐ องศาเซลเซียส ใช้ก๊าซธรรมชาติเป็นเชื้อเพลิง พร้อมระบบควบคุมมลพิษอากาศที่มีประสิทธิภาพสูง สามารถทําลายได้หมดสิ้น และไม่ส่งผลกระทบต่อสิ่งแวดล้อมและประชาชน
ด้านนายวิชัย ไชยมงคล เลขาธิการ ป.ป.ส. ได้กล่าวถึงการเผาทําลายยาเสพติดตามประมวลกฎหมายยาเสพติดที่สามารถทําได้รวดเร็วขึ้น ไม่ต้องรอคดีสิ้นสุดซึ่งบางคดีใช้เวลาเป็น ๑๐ ปีซึ่งช่วยลดภาระในการเก็บรักษาได้จํานวนมาก นอกจากนั้นสํานักงานคณะกรรมการอาหารและยา (อย.) กระทรวงสาธารณสุขได้แต่งตั้งให้สํานักงาน ป.ป.ส. เป็นสถานที่เก็บรักษายาเสพติดของกลาง เมื่อวันที่ ๘ มีนาคม ๒๕๖๖ เพื่อให้การดําเนินการเก็บรักษายาเสพติดของกลางเป็นไปตามระเบียบคณะกรรมการ ป.ป.ส. ว่าด้วยการตรวจรับ การตรวจพิสูจน์ การเก็บรักษา การทําลาย การนําไปใช้ประโยชน์ และการรายงานยาเสพติด พ.ศ. ๒๕๖๕ ทําให้ กระบวนการ ตรวจรับเก็บรักษาและทําลายยาเสพติด สามารถดําเนินการได้โดย สํานักงาน ป.ป.ส. เพื่อให้กระบวนการทําลายยาเสพติดทําได้รวดเร็วขึ้น และลดภาระการเก็บรักษา พร้อมสร้างความมั่นใจให้กับประชาชนว่ายาเสพติดที่จับมาได้นั้น จะถูกทําลายโดยเร็วหลังการตรวจพิสูจน์ ไม่มีการนํามาเวียนขายได้อีกแต่อย่างใด โดยการทําลายยาเสพติดจะต้องทําอย่างต่อเนื่องให้สอดคล้องกับการจับกุมยาเสพติด เพื่อสร้างความเชื่อมั่นกับพี่น้องประชาชนว่ากระบวนการมีความโปร่งใสทุกขั้นตอน และสามารถตรวจสอบได้